Critical Reading

အေနိသင်ခန်းစာမှာ Critical Reading အကြောင်း ဆွေးနွေးလားဖို့ ဖြစ်ပါရေ။ အဂုခေတ်မှာ အဓီက တက္ကသိုလ်ကျောင်းသားတိအတွက် Critical Reading ဆိုတာကို နားလည်ဖို့ ကောင်းကောင်း အရေးကြီး ပါရေ။

အေသင်ခန်းစာမှာ Critical Reading ဆိုစွာ ဇာလဲ။ Critical Reading ကိုဇာပိုင်လုပ်ရဖို့လဲ ဆိုရေ (၂) ချက်ကို ဆွေးနွေးလားဖို့ ဖြစ်ပါရေ။ နံပါတ် (၁) Critical Reading ဆိုစွာဇာလဲ။ Critical Reading က ပုံမှန်စာဖတ်စွာနဲ့ ဇာပိုင်ကွာခြားမှုရှိလေ။ ဇာကွာခြားလဲဆိုကေ Critical Reading ဆိုစွာက အကြောင်းအရာတခုကို နားလည်ရုံ သိရုံဖတ်စွာမျိုးမဟုတ်ဘဲ ယင်းအကြောင်းရာနဲ့ ပတ်သတ်ပြီး ကေ ခွဲခြမ်းစိတ်ဖြာ သုံးသပ်နိုင်စွာကို ခေါ်ပါရေ။

ဥပမာပေးရဖို့ဆိုကေ ဆောင်းပါးတခုကို ပုံမှန်ဖတ်တေအခါ အကြောင်းရာကို သိရုံ၊နားလည်ရုံလောက်ပါ။ Critical Readingလို့ဆိုကေ ဖတ်ပြီးရေအခါ အေစာရီးဆရာ ပြောထားရေ အကြောင်းရာ က ဇာလောက် အထိ ခိုင်မာမှု ရှိလေ။ တင်ပြထားရေ အကြောင်းအရာက ခိုင်မာမှုရှိရေဆိုစွာ အကြောင်းကို ဇာပိုင် အထောက်အထားတွေနဲ့ တင်ပြထားလေ။ စာရီဆရာက ယင်းသူရီးထားရေ အကြောင်းအရာကို ဘက်လိုက်ပြီးကေ ရီးထားလာ။ သူရီးထားစွာက အဓိပ္ပာယ်က ရှိယင့်လား စသဖြင့် ဝေဖန်ပိုင်းခြား သုံးသပ်ဆွေးနွေးနိုင်စွာကို Critical Reading လို့ခေါ်ပါရေ။

ဒုတိယတခုအနေနဲ့ Critical Reading ဇာပိုင်လုပ်ရဆိုလဲဆိုစွာကို ပြောကြည့်ကတ်ပါဖို့။ Critical Reading မှာ ပုံမှန်ဆိုကေ ၁။ စာမဖတ်ခင် ဇာတိတွေလုပ်သင့်‌လေ ၂။ ဖတ်တေအခါ ဇာပိုင် ဖတ်ရဖိုလဲ ၃။ ဖတ်ပြီးရေ အခါ ဇာပိုင် ဝေဖန်ပိုင်းခြား ဆွေးနွေးသုံးသပ်ဖို့လဲ ဆိုပြီးတော့ အပိုင်းသုံးပိုင်း ခွဲခြားထား ပါရေ။

**စာမဖတ်ခင် (Before reading)**

ယကေအခု ၁။ စာမဖတ်ခင် ဇာတိလုပ်သင့်လဲဆိုစွာကို ပြောကြည့်ကတ်ပါဖို့နန်း ။

i. ခေါင်းစဉ် (Title)

စာမဖတ်ခင် အရင်ဆုံးအနေနဲ့ အကျွန်ရို့ ခေါင်းစဉ်ကို ဖတ်ကြည့်ပါ။ ခေါင်းစဉ်ကို ဖတ်ကြည့် ပြီးကေ ဇာအကြောင်းကို ပြောထားစွာဖြစ်ဖို့လဲ။ ဇာအကြောင်းအရာတိပါဖို့လဲ ဆိုစွာကို မဖတ်ရသိခင် ကြိုတင်မှန်းဆ သိနိုင်ပါရေ။

ii. စာရီးဆရာ (Author)

နောက်တခုကတော့ စာရီးဆရာ အကြောင်းပါ။ စာရီးရေ လူအကြောင်းကို စာမဖတ်ခင်က သိစွာကလည်း အေစာကို အသေအချာ နားလည်နိုင်ဖို့ အတွက် အရေးပါပါရေ။ ဥပမာ အေစာရီးဆရာက အရင်က ဇာစာတိရီးလေ့ရှိလေ။ ယင်သူရီးရေ အကြောင်းအရာတိနန့်ပတ်သတ်ပြီးကေ တင်ပြရေအခါ တင်ပြပုံက ဘက်လိုက်မှုရှိလာ။ ယင်သူရီးရေ အကြောင်းရာတိကို ဇာလောက်သိထားလေ။ ယင်းချင့်တိကို သိစွာကလည်း သူရီးရေစာကို သေချာ နားလည် သဘောပေါက် ဝေဖန်ပိုင်းခြားနိုင်ဖို့ အတွက် အရေးပါပါရေ။

iii. Skimming

စာတခုလုံးကို အစအဆုံး အသေးစိတ်မဖတ်ခင် ဇာအခန်း (Chapter )တွေ၊ ခေါင်းစဉ်ခွဲတွေ ပါလေဆိုစွာကို အယင်တချက်ချေ လှန်လှောကြည့်ပါ။ ယင်းပိုင်း ကြည့်ခြင်းအားဖြင့် စာရီးရေလူက ကိုယ်ဖတ်ဖို့ အကြောင်းရာနဲ့ ပတ်သတ်ပြီး ဇာတိတင်ပြထားလေ။ ဇာပိုင်တင်ပြထားလေ ဆိုစွာကို ကြိုတင် သိနိုင်ဖို့ ဖြစ်ပါရေ။

 ဥပမာ အကျွန်ရို့ ရခိုင်မှာ ဖြစ်တေ သဘာဝဘေး အန္တာရာယ်အကြောင်းနဲ့ပတ်သတ်လို့ ဆောင်းပါးတခု ဖတ်တေဆိုကေ ယင်းအကြောင်းအရာနဲ့ ပတ်သတ်လို့ တင်ပြနိုင်ရေအကြောင်းအရာတိ အများကြီး ရှိပါရေ။ အကျွန်ရို့ခေါင်းစဉ်ခွဲတိကိုကြည့်ပြီးကေအေဆောင်းပါးမှာ သဘာဝဘေး စာစောင်မှာ ငလျင် အကြောင်းကို အဓိကထားပြောထားစွာလာ။ မုန်တိုင်းအကြောင်းကို အဓိကထားပြောထားစွာလာ ဆိုစွာကို ခေါင်းစဉ်ခွဲတိကို ကြည့်ကေ သိနိုင်ပါရေ။ စာကို အသေးစိတ် မဖတ်ခင်ပင် ဇာအကြောင်းအရာ ဆိုစွာကို သိနိုင်ပါရေ။

iv. ရည်ရွယ်ချက် (The purpose of reading)

နောက်ဆုံးတခုက ဇာအတွက်နန့် အကျွန်ရို့ အေစာကို ဖတ်ရလေဆိုစွာကို စဉ်းစားဖို့လိုပါရေ။ ဥပမာ အကျွန်ရို့ အေဆောင်းပါးမှာ ပါရေအကြောင်းအရာကို သိချင်ရုံလား။ စာရီးရေလူ ဇာပိုင် တင်ပြထားလေ ဆိုစွာကို သိချင်စွာလာ။ ယင်းစာထဲက အသေးစိတ်အကြောင်းအရာတခုကို သိချင်စွာမျိုးလား။ ယင်းပိုင် ကိုယ်ဖတ်ရရေ အကြောင်းရင်းကို မီးခွန်းထုတ်နိုင်ကေ ဖတ်တေအခါ ယင်းချင့်ကို သိအောင်ဇာကို အလေးထားဖတ်ရဖို့လဲဆိုစွာကို အလွယ်သိနိုင်ပါရေ။

အေပိုင်စာဖတ်ရရေ ရည်ရွယ်ချက်ကို သိဖို့ အထူးသဖြင့် တက္ကသိုလ်ကျောင်းသားတိ အတွက်ပိုပြီးကေ အရေးပါပါရေ။ ကျောင်းကဖတ်ခိုင်းလိုက်တေ ဆောင်းပါးတိ (Assigned reading) တိကို ဖတ်ပြီးရေအခါ ဇာအကြောင်းကို ဆွေးနွေး စီချင်စွာလဲ။ အကြောင်းအရာကိုလာ။ တင်ပြပုံလာ။ စာရီးဆရာ အာဘော်လာ။ ယင်းပိုင် ကိုယ်ဖတ်ရရေ ရည်ရွယ်ချက်ကိုသိကေ ယင်းချင့်တိကို နားလည်ဆွေးနွေးနိုင်ဖို့ ဇာတိကို သိအောင်ဖတ်ရဖို့လည်း စဉ်းစားရဖို့လဲဆိုစော်ကို သိနိုင်ပါရေ။

**စာဖတ်ရေ အခါ (Active reading)**

စာမဖတ်ခင် ဇာတိလုပ်ရဖို့လဲဆိုစွာကို ပြောပြီးကေ စာဖတ်တေ အခါဇာပိုင်ဖတ်ရဖို့လည်းဆိုစွာကို ပြော

ကတ်ပါဖို့။ စာဖတ်တေအခါ အေအတိုင်း ဖတ်လားစွာမျိုး မဟုတ်ဘဲ Active reading

လုပ်ဖို့ လိုပါရေ။ Active reading လုပ်တေအခါ marginal annotation လို့ခေါ်ရေ မှတ်စုရေးနည်းက

အကောင်းဆုံးလို့ဆိုယင့်။ marginal annotation ဆိုစွာက စာဖတ်ရင်း မျဉ်းတားလိုက်မှတ်စွာမျိုး [-]

ထဲထည့်စွာမျိုး အရေးကြီးတဲ့ အချက်လက်တွေနားမှာ \* တွေလိုက်ရီးစွာ စသဖြင့်ပါ။

မှတ်စုလိုက်မှတ်ဖို့ဆိုကေ ဇာတိကို လိုက်မှတ်ရဖို့လဲ။ စာဖတ်နီယင်းနန့်

၁။ အေစာရေးဆရာပြောချင်ရေ အဓိကအကြောင်းအရာက ဇာချင့်လဲ။ အေဆောင်းပါး ၊ စာတမ်းမှာ အဓိက ပြောချင်စွာ အချက်က ဇာလဲ။ အဓိကအကြောင်းအရာတိကို မျဉ်းတားထားပါ။

၂။ အဓိက အကြောင်းအရာအပြင် တခြားအရေးပါရေ အကြောင်းအရာတိကိုလည်း မျဉ်းတားထားပါ။ ယင်းပိုင်းမဟုတ်ကေ [-] ထဲထည့်ပါ။

၃။ စာဖတ်တေအခါ တခြားအရေးကြီးရေ ဝေါဟာရ (Key Terms) တိကို လိုင်းတားစွာ၊မှတ်စုမှတ်စွာ ပြီးကေ မသိရေ ဝေါဟာရတိကို သိအောင်လုပ်စွာမျိုး လုပ်သင့်ပါရေ။

၄။ နောက်တခု အရေးကြီးစွာက မေးခွန်း‌တိပါ။ စာဖတ်နီရင်းနဲ့ မေးခွန်းတိ စိတ်ထဲမှာ ပေါ်လာစွာတိ ရှိပါရေ။ ဥပမာ အကြောင်းအရာတခုခုကို ဖတ်ပြီး နားမလည်စွာမျိုး၊ ပိုသိချင် လာစွာမျိုး ၊ သဘောမတူတဲ မေးခွန်းထုပ်ချင်စွာမျိုး စရေ စိတ်ထဲမှာပေါ်လာရေမေးခွန်းတွေကို ဘေးနားမှာ ချရီးထားပါ။ ယင်းပိုင် ချမရီးကေ ဖတ်ပြီးရေအခါ သိချင်ရေ အကြောင်းအရာတိကို မိန့်ခစွာမျိုး ဖြစ်တတ်ပါရေ။ ယင်းအတွက်နန့် စာဖတ်ရင်း ဖြစ်လာရေ မေးခွန်းတွေကို ချရေးပါ။

၅။ နောက်တခုက ဒေစာနဲ့ ပတ်သတ်တေ စိတ်ခံစားမှုပါ။ ယင်းချင့်ကလည်း Critical Reading မှာ အရေးပါပါရေ။ အေစာကို ဖတ်နီရေအချိန်မှာ ဒေစာနဲ ပတ်သတ်လို့ ဇာပိုင်စိတ်ခံစားမှု ရှိလေ။ အံ့အားသင့်ရလာ။ အကြောင်းရာတချို့နဲ့ ပတ်သက်လို့ ကျေနပ်လာ။ သဘောတူမှု ရှိယင့်လား။ အေစာဖတ်လို့ ဖြစ်ပေါ်လာရေ စိတ်ခံစားမှု emotional response တိကို ချရီး ထားပါ။ ယင်းချင့်ကလည်း ဒေစာကို ပြန်လည်သုံးသပ်ဆွေးနွေးတဲ့ အခါ အရေးပါရေ။

၆။ နောက်ဆုံးတခုက ဖတ်ပြီးရေအခါ အကြောင်းအရာတွေကို တတ်နိုင်သလောက် အကျဉ်းချုပ် (summary) ပြောနိုင်အောင်လုပ်ပါ။ အဂုဖတ်လိုက်တေ အကြောင်းအရာမှာ ဆိုလိုရင်းက ဇာလဲ၊ စာရီးဆရာပြောချင်စွာက ဇာလဲ။ ယင်းချင့် အားလုံးကို ကိုယ်ပိုင်စကားလုံးသုံးပြီးပြောနိုင်အောင် စကားလုံး နည်းနည်း နဲ့ ပြောနိုင်အောင်လုပ်ပါ။ အေနည်းလမ်းတိကတော့ **Active reading** အနေနန့် စာဖတ်တေအခါ လုပ်သင့်ရေ အချက်ချေတိပါ။

စာဖတ်ပြီးရေ အခါ (After reading)

စာဖတ်ပြီးရေ အခါ **Active reading** အပြင်ကို ဖတ်ပြီးရေစာကို ဝေဖန်ပိုင်းခြား သုံးသပ် ဆွေးနွေးနိုင်ဖို့ ကလည်း အရေးကြီးပါရေ။ ယင်းပိုင် သုံးသပ်ဆွေးနွေးရေအခါ အကျွန်ရို့ အဓိကအားဖြင့် အချက် ငါးချက်ကို ဆွေးနွေးလေ့ရှိပါရေ။ ယင်းချင့်ကတော့ ၁။ အဓိကအကြောင်းအရာနဲ့ ယူဆချက် (main ideas and arguments )၊ ၂။ ရည်ရွယ်ချက် (aim and purpose )၊ ၃။ တင်ပြပုံ ( method)၊ ၄။ နေရာ၊ အချိန်ကာလ၊ ပတ်ဝန်းကျင် (context)၊ ၅။ မေးခွန်း (questions) ပါ။ အေဖတ်ပြီးရေ စာအကြောင်းဆွေးနွေးဖို့ဆိုကေ အေအချက်ချေတိကို ဝေဖန်ပိုင်းခြား ဆွေးနွေးနိုင်ဖို့လိုပါရေ။

စာဖတ်ပြီးရေအခါ အကြောင်းရာအပြင် အဓိကဆွေးနွေးလေ့ရှိစွာက (main ideas and arguments ) လို့ခေါ်ရေ အဓိကအကြောင်းအရာနဲ့ ယူဆချက်ပါ။၊ စာရီးဆရာပြောချင်ရေ အဓိက အကြောင်း အရာက ဇာလဲ။ အေဆောင်းပါး ၊ စာတမ်းမှာ အဓိကပြောချင်စွာ အချက်ကဇာချင့်လဲ။ ယင်းအပြင်သူ ပြောချင်ရေ အဓိက အကြောင်းရာကို နောက်ကနေထောက်ခံရေ သက်သေအချက်အလက်တွေက ဇာချင့်တိလဲ။

ပြီးတော့ စာရီးဆရာ အဓိက ယူဆချက်တိက ဇာချင့်တိလဲ။ စာရီးဆရာ ယူဆချက်တိကို ဇာသက်သေ အထောက်ထားတိသုံးပြီးကေ တင်ပြထားလေ။ စာရီးဆရာ ကိုယ်ပိုင် အတွေ့ကြုံသုံးပြီးကေ တင်ပြထားလာ။ တခြားပညာရှင်တိ ရီးထားရေ စာတမ်းပိုင် secondary sources ကိုသုံးထားလာ။ ယင်းပိုင်မဟုတ်ကေ လူတိကို အင်တာဗျူးပြီးကေ ကိုးကားထားလာ။ ယင်းသုံးထားရေ ဥပမာ အကိုးကားကိုကြည့်ပြီးကေ စာရီးဆရာ တင်ပြရေအကြောင်းအရာတိက ဇာလောက် ခိုင်မာမှုရှိလဲ ဆိုစွာကို ဝေဖန်ဆွေးနွေး နိုင်ပါရေ။

ဥပမာ စာရီးဆရာက မြို့ပြမှာနီရေ လူတိက ကျေးလက်မှာနီရေ လူတွေထက် စိတ်ဖိစီးမှု ပိုများရေ ဆိုရေ အကြောင်းရာကို တင်ပြရေဆိုကေ။ အေအကြောင်းအရာကို တင်ပြရေအခါ ယင်းသူ့ ကိုယ်ပိုင်အတွိ အကြုံကို ရင်းနှီးပြီးတင်ပြထားစွာလာ။ ယင်းပိုင်မဟုတ်ကေ ပညာရှင်တိရီးထားရေ စာတမ်းတွေကို ကိုးကားပြီး တင်ပြထားစွာလာ။ မြို့ပြနန့် ကျေးလက်မှာနီရေ လူတိကို အင်တာဗျူးပြီး တင်ပြထားစွာလာ။ စာရီးဆရာ တင်ပြရေ အကိုးအကားပေါ်မူတည်ပြီးကေ သူ့ရဲ့ယူဆချက်က ဇာလောက် ခိုင်မာမှုရှိလေ ဆိုစွာကို ဝေဖန်သုံးသပ်နိုင်ပါယင့်။

ပြီးကေ ၂ အချက်က စာရီးဆရာ ရည်ရွယ်ချက်က ဇာလဲ။ ဒေစာက ဇာကို ရည်ညွှန်းချင်စွာမျိုးလေး။ အေစာက ဇာသူ့ကို ရည်ရွယ်ပြီးရေးထားလေ။ လူငယ်လူရွယ်ချေတိကို ပညာပီးဖို့ ရည်ရွယ်ပြီး ရေးထားစွာလာ။ စာဖတ်ပရိတ်သတ် အားလုံးကို ရည်ရွယ်ထားစွာလာ။ သူရည်ရွယ်ရေ စာဖတ်ပရိတ်သတ်က ဇာသူလဲ။ ပေးချင်ရေ မတ်ဆေ့ကဇာလဲ ယင်းချင်တိကို နားလည် သဘောပေါက်ဖို့ အရေးကြီးပါရေ။

နောက်တခုက စာဖတ်ပြီးကေ စာရီးဆရာက ယင့်သူ့ အတွေးအမြင်တိကို ဇာပိုင်တင်ပြထား‌လေ ဆိုစွာကိုလေ့ သိနိုင်ဖို့လိုပါရေ။ သူတင်ပြထားရေ အကြောင်းအရာတိက ဇာလောက်ခိုင်မာမှုရှိလေ ဆိုစွာကို ဇာပိုင်သက်သေ သာဓဂတွေသုံးပြီးတင်ပြထားလေ။ သူအသုံးပြုထားရေ သက်သေ သာဓဂတိက ကျိုးကြောင်းဆီလျော်ခိုင်မာမှုရှိရေဆိုစွာအကြောင်းကို ဇာပိုင်သက်သေပြထားလေ။ စာရီးဆရာကိုယ်တိုင် အေအကြောင်း အရာနဲ့ ပတ်သတ်ပြီး ဇာလောက်အတိုင်းတာထိ ကျွမ်းကျင်ပိုင်နိုင်မှုရှိရေဆိုစော်ကို ဖော်ပြထားလေ။ ပြီးတော့ အေအကြောင်းအရာနဲ့ ပတ်သတ်လို့ စာရီးဆရာ အာဘော်က ဇာလဲ။ ခနဲ့ တဲ့တဲ့ သရော်ရေ ပုံစံနဲ့ စာကို ရီးထားလာ။ ဟာသနှောပြီးကေ ရီးထားလာ။ ယင်းပိုင်မဟုတ်ဘဲ ဒေါ်သထွက်တေ လေသံနန့်ရီးထားလာ ယင်းချင့်တိကိုလည်း နားလည်ဖို့ လိုပါရေ။

နောက်တခုကတော့ (context) လို့ခေါ်ရေ နေရာ၊ အချိန်ကာလ၊ ပတ်ဝန်းကျင်တိက လည်း ဒီစာအကြောင်းကို ဆွေးနွေးရေအခါ အရေးပါပါရေ။ ဥပမာ ဇာအချိန်မှာ ဒေစာ၊ ဆောင်းပါး ကိုရီးလေ။ စာကိုရီးရေ အချိန် ခေတ်ကာလက အေစာမှာ အကြောင်းရာ တင်ပြပုံ အရေးအသား ယင်းချင့်တိအပေါ် အများကြီးလွှမ်းမိုးမှုရှိနိုင်ပါရေ။ ဥပမာ ကိုလိုခေတ်က ဆောင်းပါးတိရေ ကိုလိုခေတ်က အဖြစ်အပျက်နဲ့ စာပေအရေးသားပုံစံကို အများကြီး ထင်ဟတ်လွှမ်းမိုးမှုရှိပါရေ။ ယင်းအတွက်တာနန့် ဒေစာကိုရီးရေ နေရာ၊ အချိန်မှာ ၊ ယင်းချင်းတိကိုလည်း နားလည်သဘောပေါက်ပြီးကေ ဒီစာကို ဆွေးနွေးရေ အခါ ထည့်သွင်းစဉ်းစားဖို့လိုပါရေ။

အကျဉ်းချုံးပြောရဖို့ဆိုကေ Critical Reading လုပ်တေအခါ စာမဖတ်ခင်ဇာတိလုပ်ရဖို့လဲ။ ဖတ်တေအခါ ဇာပိုင်ဖတ်ရဖို့လဲ။ ဖတ်ပြီးကေ ဇာအချက်ချေတိကို နားလည် ဝေဖန်ဆွေးနွေးသင့်လေ ဆိုစွာကို သိဖို့ လိုပါရေ။